Selfwaarde – houvanblou
In 2019 – laat dit gaan . . .
Desember 31, 2018 Nena Dreyer8 Kommentaar
In Januarie dink meeste mense nuwe dinge uit om hulle lewens bietjie verder te kompliseer. Om nuwe verwagtinge te skep. Meer verpligtinge. Hierdie jaar gaan ek niks byvoeg nie, hierdie jaar wil ek eerder 'n paar dinge laat gaan…
Koebaai kwaai jurie in my kop
Ek is my eie strengste kritikus. Inteendeel dit is heel moontlik dat daar 12 kwaai jurielede heeltyd in my gedagtes hover, kwaai soos die Engelse tannies wat hulle in my kinderdae uit Engeland ingevoer het om balleteksamens te beoordeel. Nee wat – hulle moet almal gaan – ek is genoeg net soos ek is, ek leer om van myself te hou en vir myself om te gee en te sorg, ek is dankbaar vir wat ek is en het – ek het hulle regtig nie nodig nie. Ek kan eerlik sê dat selfoordeel en selfverwyt my nog nie enigsins gebaat het nie. Dit kan maar gaan.
Laat gaan die idee dat ek nie goed genoeg is nie
In die recovery sirkels is 'n gewilde spreuk: 'Feelings are not facts.' Dalk gekoppel aan die pas afgedakte jurie van kritiek, betwyfel ek dikwels of ek goed genoeg is. In 2019 is ek reg om, daardie geadgtes wat glo dat ek feitlik nie goed genoeg is nie, op te gee. Ek weet dit is net my gevoel – dikwels nie die waarheid nie. Dit is vir my makliker om ander te bedien as om vir myself te sorg inteendeel skeep ek myself maklik af. Dit affekteer my gedagtes, gesondheid en daaglikse keuses. In 2019 is ek gereed om die idee van my eie minderwaardigheid op te gee. Ek is goed genoeg.
Daardie dinge wat ek nie kan beheer nie
Dit is die GROOT ene vir my, 'n total "overthinker". Ek weet vir 'n feit dat ek nie altyd my woon en werksomgewing kan beheer nie. Dat ek nie ander motorbestuurders op ons paaie kan beheer nie. Ek kan nie die politici beheer nie. Ek kan nie beheer wat ander mense dink en doen nie. Al wat ek kan beheer is my eie gedagtes en optrede. Ek kan nie eers altyd my eie gevoelens en emosies beheer nie maar ek kan beheer of ek daarop reageer of dit laat gaan. Hierdie glo ek is die groot sleutel tot 'n meer vervullende lewe – laat gaan alles wat ek nie kan beheer nie, alles waarby ek nie baat nie, dink minder en vertrou meer. 'n Dierbare man, nou oorlede, by wie ek baie oor recovery geleer het, het dikwels na my passievolle retoriek oor een of ander ding wat net nie regverdig was nie geluister. Dan vra hy eenvoudig: "How does that serve you?" So eenvoudig. Nee dit is nie regverdig nie, maar die feit dat ek myself so opwerk en omkrap daaroor – kan dit iets verander? Laat dit my beter voel? As dit niks positief tot my menswees bydra nie is dit net eenvoudig tyd om te laat gaan.
Ek sal self ruiterlik erken al bogenoemde vir my effe oorweldigend is. Maklik om hier neer te skrywe maar hoe doen ek dit? Al wat ek ken wat help is NLP, Neuro Linguistic Programming of retrain my brein. Ek skryf die positiewe woorde neer, ek herhaal dit hardop, soveel as wat dit nodig is, ek stop my negatiewe gedagtes wanneer ek dit agterkom en bo alles aanvaar ek dat dit 'n proses is. Ek is op soek na een stappie vorentoe, nie perfeksie nie. Kom aan 2019 – hierdie is my jaar vir laat gaan!
Vandag is die einde van die oue en begin van die nuwe. Ek kyk terug na waar ek vandaan kom en is dankbaar vir my eie padjie wat ek kon uitkap in recovery. Ek kyk vorentoe en kan hoop op groei en verdere recovery. Ek is dankbaar want ek weet ek is presies waar ek veronderstel is om te wees.